google/wiki40b huggingface dataset:
Lisleherad stavkirke

Lisleherad stavkirke var en stavkirke i Lisleherad i Notodden kommune i Telemark. Eldste kjente omtale er fra 1427, og stavkirken ble ombygget flere ganger før den ble revet i forkant av oppføringen av dagens Lisleherad kirke. Ved en besiktigelse i 1668 sies kirken å ha tre gavler og en omgang, idet gavlene av Lorentz Dietrichson tolkes som innganger, som altså er markert med gavler på svalgangen. I 1730 er kirken beskrevet som liten og med tårn, og den har fortsatt svalgangen i behold. I 1811 ble kirken utvidet og ombygget. Dietrichson antar at skipets stavverk ble beholdt, mens nye deler var laftet. Kirken skal etter dette ha vært kald og trekkfull. Siste gudstjeneste i kirken ble holdt 2. juledag 1873. Så ble kirken revet, og ny kirke ble vigslet i 1876.

Inventargjenstander fra stavkirken

Av eldre bevarte gjenstander er to portalplanker i Universitetets oldsaksamling samt en madonnafigur og en vannkanne med løveform samme sted.
Prekestolen i dagens Lisleherad kirke er overført fra stavkirken. Den er fra 1794 og ble tatt i bruk ved en restaurering i 1953–54, etter at den nye kirken hadde fått ny prekestol i 1876.
Hellemaleriene i Sierra de San Francisco

Hellemaleriene i Sierra de San Francisco er et stort antall førhistoriske piktogrammer på fjellveggene i Sierra de San Francisco i Mulegé kommune i den meksikanske delstaten Baja California. De ble laga av cochimí-folket i perioden mellokm 1100 f.Kr. og 1300 e.Kr. Piktogrammene er fordelt på om lag 250 ulike steder, alle innafor El Vizcaíno biosfærereservat.
Hellemaleriene ble oppført på UNESCOs verdensarvliste i 1993.
«Liden Gunver»

Liden Gunver er en figur fra Johannes Ewald og Johann Hartmanns syngespill Fiskerne, som ble oppført på Det Kongelige Teater i København, 1780.

Visen

Visen om Liden Gunver handler om Gunver som drages til havets bund av den forlokkende men svikefulle havmann. Syngespillet Fiskerne bygger til dels på en virkelig begivenhet, som fant sted få år før premieren. En liten gruppe fiskere fra Hornbæk reddet en skipskaptein fra forlis, og nektet siden å motta redningslønn. En adelsmann skjenket dem derfor en årlig livrente for innsatsen. I Ewalds dramatisering utgjorde stykket et godt emne til et nasjonalpatriotisk syngestykke på kong Christian VIIs fødselsdag.
Liden Gunver-visen blir sunget av en av fiskepikene, og er en folkevisepastisj som viser de enkle fiskernes overtro på havmenn, nøkker og andre demoniske vesener. Forlegget for visens tekst stammet fra den adelige dansevise Nøkkens svig, som inngår i Peder Syvs visesamling fra 1695. Ewalds vise oppnådde stor popularitet, også utenfor den sceniske sammenheng.

Statuen

Originalmodellen til Liden Kirsten ble utført av den danske billedhuggeren Theobald Stein i 1899. Visen om Gunver hadde da fått ny aktualitet, i det den ble avtrykt i første bind av Danmarks Melodibog. Statuen ble støpt i bronse og prøveoppstillet i Kongens Have fra 1909, permanent fra 1911, skjenket av brygger Carl Jacobsen. Den forestiller en tankefull, vandrende ung pike og illustrerer linjerne:
Liden Gunver vandrer som helst i Qvel,
Saa tankefuld.
Hendes Hjerte var Vox, hendes unge Siel
var prøvet Guld.
O vogt dig, mit Barn, for de falske Mandfolk!
Caroline Wahlström Nesse

Priser og utmerkelser

Hun mottok, sammen med Camilla Myhre, Danseinformasjonens Ærespris i 2012 for sitt samlede arbeid med og for Skolen for Samtidsdans, Rom for Dans, "Krom" og for sitt profesjonelle kunstnerisk praksis med og for barn og unge, samt for sitt arbeid som utøvende dansekunstner.
Ingunn Thon

Dukkespiller

I barnekanalen NRK Super gir Thon liv og stemme til figurene Turid (en høne) og Perla (et lam).

Programleder

Thon har også vært programleder i Barne-TV (2010-2012), og i Julemorgen (2015). Hun har vært reporter (2013-2015) og programleder (2014-2015) i Reiseradioen.

Forfatter

I 2016 ble hun uteksaminert fra studiet Tekst og Skribent på Westerdals.
I februar 2017 debuterte hun som forfatter med barneboken Ollis, utgitt på Det Norske Samlaget. For denne boken ble hun nominert til bokhandelkjeden ARKs barnebokpris.
Fylkesvei 77 (Akershus)

Fylkesvei 77 (Fv77) i Akershus gikk mellom Vassumkrysset og Vassum i Frogn kommune. Veien var 857 meter lang.
2019 ble veien del av fylkesvei 1384.
Fana Fotball

A-lag

A-laget spiller i 2019-sesongen i 3 . divisjon, avdeling 4
Informasjonsfrihet

Informasjonsfrihet er en forlengelse av ytringsfriheten, og innebærer retten til å høre andres ytringer, eller å få innsyn i informasjon kilden frivillig gir fra seg.  Informasjonsfrihet, ytringsfrihet og retten til taushet henger sammen og vernes i Norge av grunnlovens §100. Trykkefrihet inngår som en del av informasjonsfriheten.
Informasjonsfriheten er ofte begrenset av regler om taushetsplikt, og kan komme i konflikt med retten til et privatliv.
I 2006 hadde nesten 70 land, deriblant Norge, offentlighetslover som sikrer tilgang til offentlig informasjon. 19 av disse hadde lover som inkluderte private selskaper.
I praksis brukes informasjonsfrihet ofte om rett til tilgang til internet og massemedier, og om retten til å ikke bli overvåket når en bruker slike medier. Sensur av internet, eller sperring av IP-adresser, anses av flere grupper som en begrensning av informasjonsfriheten.
I Norge ble det klart i 2010 at Telenor ikke trengte å stenge tilgangen til Pirate Bay, men dommen sier at et pålegg "om å bringe krenkelsene av opphavsrettigheter og nærstående rettigheter til opphør eller hindre dem, (vil) ivareta hensynet også til ytrings- og informasjonsfriheten."
Norske kommuner som har skiftet fylke

Kommunereformen i Norge

I forbindelse med kommunereformen i Norge vil et stort antall kommuner bli overført til sammenslåtte (nye) fylker, og disse er ikke tatt med i oversikten over. Unntakene er de syv kommunene som har flyttet/flyttes over til et nytt fylke som deres tidligere fylke ikke inngår i. Eks. Halsa og Rindal i Møre og Romsdal ble overført til Trøndelag, mens resten av kommunene forblir i Møre og Romsdal.
Pendivere

Pendivere er et slakt høyland i det nordlige Estland. Det er skapt av kalkstein-dannelse og videre bølget av isen med forekomst av noe morener. Gjennomsnittlig høyde over havet er bare 60 meter. Pandivere-fjellkjeden er om lag 60 km lang og klimatisk tørr, men er viktig ved at den er kilde for en tredjedel av alle elvene i Estland. Dermed kan høydedraget kalles «Estlands vanntårn».
Vannet absorberes i bakken siden selv høydedragene er relativt flate, og følger underjordiske sprekker fram til kanten av området hvor det oppstår naturlige kilder, med vannet filtrert i kalkstein. Mange steder er vannet i bakken under trykk, og mange kjente kilder er i bruk i området. I noen av dem har man funnet unike organismer, som Ilyodromus estonicus, en endemisk art av ostrakoder.
De mange små innsjøene rundt høydedraget har vært et yndet motiv for malerkunsten, ikke minst fordi mange av sjøene er helt næingsfattige og dermed uvanlig klare. Blant disse er Äntu blåsjø (Äntu Sinijärv) som regnes for å være blant landets klareste.
Shia LaBeouf

Karriere

LaBeouf regnes som et av de nye stjerneskuddene i Hollywood. Alle hans seks seneste hovedroller, fra Disturbia i 2007 til Wall Street 2: Money Never Sleeps i 2010, har gått rett inn på førsteplassen på kinotoppen i USA.
Han slo først igjennom i Disney-serien Even Stevens, hvor han spilte hovedrollen Louis Stevens, noe som ble et springbrett til de større rollene. Han har deretter spilt i store produksjoner som Charlie's Angels: Full Throttle (2003), I, Robot (2004), Constantine (2005), The Greatest Game Ever Played (2005), Disturbia (2007), Transformers-filmene (2007, 2009 og 2011), Indiana Jones og krystallhodeskallens rike (2008), Eagle Eye (2008) og Wall Street: Money Never Sleeps (2010). I 2012 har LaBeouf to store filmer på plakaten i Lawless og The Company You Keep, mens han i 2013 spiller tittelrollen i The Necessary Death of Charlie Countryman.

Privatliv

LaBeouf har fått stor oppmerksomhet for kontroversielle uttalelser. Han har kritisert filmer han selv har spilt i, som Indiana Jones og krystallhodeskallens rike og Transformers: De beseirede slår tilbake. Han har også uttalt at han hadde et seksuelt forhold til sin Transformers-medspiller Megan Fox mens hun var sammen med sin nåværende ektemann Brian Austin Green. Han har senere beklaget uttalelsene sine og lovet å være mer forsiktig med hva han sier til mediene i fremtiden.
Han var også sammen med Wall Street: Money Never Sleeps-medskuespiller Carey Mulligan fra de møttes på settet i 2009 frem til høsten 2010.
Norges forskningsråd

Forskningsfinansiering

Det er forskningsinstitusjoner, bedrifter og offentlige enheter som søker, ofte i samarbeid med andre tilsvarende enheter. Prosjekter finansieres gjennom forskningsprogrammer og andre ordninger som retter seg mot alt fra grunnforskning til forskningsbasert innovasjon og kommersialisering. Det omfatter både ordninger som er tematisk uavhengige og tar i mot søknader på tvers av fag og temaer, og programmer som er innrettet mot å løse samfunnsutfordringer.
Omkring 50 forskningsinstitutter mottar statlig basisfinansiering, som Forskningsrådet har det strategiske og administrative ansvaret for. Finansieringen er ikke rettighetsbasert. Institutter som ikke er med i ordningen, kan be Forskningsrådet vurdere om de oppfyller kravene for basisfinansiering.  
Forskningsrådet finansierer senterordninger, som er elitesatsinger. De omfatter Senter for fremragende forskning (SFF), Senter for forskningsdrevet innovasjon (SFI), Forskningssentre for miljøvennlig energi (FME) og Forskningssenter for klinisk behandling (FKB). De første sentrene (SFF) ble utpekt i 2002.
I tillegg finansierer Forskningsrådet ordningen Norwegian Centres of Expertise (NCE) i samarbeid med Innovasjon Norge og SIVA. 
Forskningsrådet finansierer nasjonale investeringer i forskningsinfrastruktur. Det omfatter vitenskapelig utstyr, laboratorier, databaser og vitenskapelige samlinger. Forskningsinfrastrukturen skal være av nasjonal interesse og bare finnes på ett eller få steder i landet. Den skal være tilgjengelig for relevante brukere og legge grunnlaget for forskning av høy kvalitet. I tillegg deltar Forskningsrådet i en rekke internasjonale forskningsinfrastrukturer, som norske institusjoner og forskere har adgang til å benytte seg av.

Havet og kysten

Havet og kysten var et program i Forskningsrådet (2006–2015) med formål å fremskaffe grunnleggende kunnskap for en fremtidig økosystemrettet og føre-var-basert forvaltning av marine ressurser. Programmet skulle bidra til å styrke Norges posisjon blant de ledende i marin økosystemrelatert forskning, økt kunnskap om det marine miljø og bidra med grunnlag for langsiktig og helhetlig forvaltning og grunnlag for verdiskaping knyttet til marine ressurser.

Forskningsformidling

Forskningsrådet initierte i 2002 den uavhengige nettavisen Forskning.no. Denne nettavisen syndikerer artikler fra norske universiteters og forskningsinstitusjoners formidlingsmagasiner, i tillegg til egenproduserte artikler fra redaksjonen.
Rådet opprettet også Forskningsdagene, som er en nasjonal, årlig festival der alle typer forsknings- og kunnskapsbaserte institusjoner viser fram sin virksomhet for allmennheten på nye og spennende måter, hovedsakelig en kombinasjon av pedagogisk og underholdende.
Nysgjerrigper er Forskningsrådets tilbud til barn og unge. Proscientia er Forskningsrådets tiltak for å øke interessen for forskning og vitenskap blant ungdom. Proscientia organiserer blant annet Konkurransen Unge Forskere. Forskningsrådet utga Bladet Forskning fram til 2014.
Hans Tavsens park

Hans Tavsens park er en park i Nørrebro i København. Den ligger mellom Hans Tavsens Gade i sydvest og Assistens Kirkegård i nordøst, med Jagtvej i nordvest. Parken har et areal på 2,9 hektar, og har en avlang form.
Hans Tavsens park ble anlagt i 1907–08 og fredet i 1966. I perioden 1995 til 1997 gjennomgikk parken en omfattende renovering. Hans Tavsens park var Københavns første egentlige brukspark og er fortsatt i flittig bruk blant bydelens innbyggere. I parken finnes skulpturer, ballbaner, griller satt opp av kommunen, minigolf og klatrevegger.
Hanomag

Hanomag er en forkortelse for Hannoversche Maschinenbau AG Hanomag og var en tysk produsent av maskiner, stiftet 6. juni 1835 av Georg Egestorff i Hannover-Linden.
Hanomag var en gang et bilmerke, men det forsvant på 1970-tallet da det ble overtatt av Daimler-Benz, i dag DaimlerChrysler, i 1969.  I tillegg til biler produserte selskapet lokomotiver, militære kjøretøyer, traktorer og anleggsmaskiner.
Hanomag produserte ca. 2 000 lette feltvogner kalt Typ 20 B for tyske Wehrmacht. Bilene sorterte under kjøretøygruppe: Leichte Gelände Einheits-Personenkraftwagen. Hovedproduksjonen foregikk hos Stoewer. Kapasitetsproblemer der medførte at både BMW og Hanomag ble medprodusenter.
Typ 20 B har 4-hjulstrekk, men som særpreg 4-hjulsstyring ved en styrbar bakaksel, hvor inn- og utkobling skjer med en spak mellom forsetene. Tilsammen produserte disse tre selskapene over 10 000 lette feltvogner av denne typen.

I Norge

På 1920-tallet ble det tatt inn noen av Hanomags lille personbil Komissbrot.  Senere har Hanomag vært tatt inn av Hanomag Auto A/S i Kristiansand, Arne B. Idsøe & Co. i Stavanger, Johannes Ruud, Strømmen Auto, Sverre Nilsen Jr., R. Lund & M.A. Nissen, A/S Autoindustri og Rogaland Auto i årenes løp.
Ved freden i 1945 etterlot tyskerne et ukjent antall lette feltvogner av Hanomag 20 B i Norge. Enkelte eksemplarer ble solgt til norske kjøpere for privat bruk.
Bertel O. Steen hadde importen etter at merket ble overtatt av Mercedes, men fra 1994 tok Nørstebø Import over delelageret til Bertel O. Steen.
Øst

Øst (eller aust) er en av de fire himmelretningene. Den motsatte himmelretningen er vest. Ordet er beslektet med de latinske ordene aurora (morgenrøde) og aurum (gull) som er en referanse til soloppgangen. Den forkortes med bokstaven Ø (bokmål, dansk) eller A (nynorsk), O (tidligere ble ordet stavet ost) eller E (engelsk). Øst er motsatt av vest og er rettvinklet på nord og sør.
Øst er retningen Jorden roterer om sin egen akse. Derfor er det også i den retningen at man ser soloppgangen på ett av jevndøgnene (vårjevndøgn eller høstjevndøgn), eller hele året om man er på ekvator. En annen konsekvens er at det er den foretrukne retningen for romutskytninger, på grunn av innsparinger på delta v.
Kirker har som regel koret vendt mot øst, og mange ønsker å gravlegges slik at kistens hodeende vender mot det som regnes som den hellige retningen.
Tradisjonelt har man brukt ordet Østen om den delen av verden som er øst for Europa, med andre ord Asia. Midtøsten er den delen av Asia som er nærmest Europa. Det fjerne østen er landene lengst øst i Asia, hovedsakelig Kina, Japan og Korea.
I Europa er Øst-Europa ofte regnet som de landene som lå bak jernteppet.
I Norge er Østlandet en av de fem landsdelene.
Fe (eventyr)

Feer (fransk: fée, igjen fra italiensk: fata; se fata morgana)"> er overnaturlige vesener fra folketroen, særlig kvinnelige eventyrskikkelser, eksempelvis i faste uttrykk som «den gode fe» eller «skjønn som en fe». I norrøn mytologi og andre vesteuropeiske mytologier var feene en av mange makter enn gudene; alver, diser, norner, dverger, fylgjer, jotner og gygrer, volver, valkyrjer og vetter.
Feer tilhører luftånder som i noen grad kan tilsvare kristendommens engler. I trylle- og legendeeventyr hvor feen og engelen ofte har samme (positive) funksjon, oppfattes disse vesener normalt som kvinnelige, ikke sjeldent som det åndelige motstykket til den håndgripelige mor. I tillegg fyller de også funksjonen som englene som skytsånd og som Guds sendebud. Det greske ordet ángelos betyr da også «sendebud».

Etymologi

Det engelske ordet for fe, fairy, er av gammelfransk opphav, faerie, som betydde «fortryllelse», «forhekse», og var avledet fra fée, kilde til engelske fay, «fe, alv». Dette kom igjen fra latinske fāta som ble benyttet i personifiseringen av de romerske skjebnegudinnene fates, tilsvarende de tre skjebnegudinnene (moirene) i gresk mytologi. Fates er avledet fra latinske fāta, flertall av fatum, «det som er bestemt, skjebne», fra urindoeuropeiske *bha-, «å snakke».
Den opprinnelige forestillingen av det franske ordet overlevde i middelalderbetegnelsen faerie som ble introdusert av Edmund Spenser i hans epos Faerie Queene (1590), men fairy i seg selv overlevde med gradvis endret betydning av det ord som det ble avledet fra.
CentralWorld

CentralWorld er et kjøpesenter som ligger i Prathum Wan-distriktet i Bangkok i Thailand. Det er et av verdens største kjøpesentre. I tillegg til selve kjøpesenteret finnes også et 205 m kontorbygg og 5-stjernershotellet Centara Grand @ CentralWorld. Hele complekset har et areal på over 1 000 000 m². Andre kjøpesentre i nærheten er Siam Paragon, Gaysorn, Central Chidlom Department Store og MBK.

Historie

CentralWorld ble åpnet i 1990, da med navnet World Trade Center. I 2002 ble navnet endret til Central World Plaza, og senere til bare CentralWorld. I 2006, etter 3 år med renovasjon og utvidelse, åpnet CentralWorld. Det opprinnelige arealet til senteret var på 300 000 m², men etter utvidelsen hadde senteret over 550 000 m² gulvareal dedikert til butikker og restauranter. 19. mai 2010 ble deler av bygget ødelagt i en brann påsatt av demonstranter og motstandere av thailands sittende regjering.

Fasiliteter

Daglig besøkes Central World av 150 000 mennesker og den årlige omsetningen er på rundt 7 milliarder baht. Kjøpesenteret har mer enn 500 butikker og restauranter fordelt over åtte etasjer. Det finnes også to varemagasin inne i senteret. I 7. etasje finnes SF Cinema City med 15 saler. På utsiden av bygget, langs den 400 m lange fasaden, holdes det ofte konserter og store arrangemenet som for eksempel nedtellingen på nyttårsaften.
Håkon Evjenth

Bakgrunn og virke

Håkon Evjenth var sønn av advokat og statsråd Håkon Martin Evjenth (1865–1934) og Martha Backer (1867–1906). Han var født og oppvokst i Bodø, ble cand.jur. i 1917 og bodde noen år i Oslo før han startet egen sakførerpraksis i Vadsø i 1921. Han flyttet tilbake til Bodø i 1925.
Han debuterte som forfatter i 1927 med boka Finnmarksjakter. Gjennombruddet kom med ungdomsromanen 3 på to og 2 på fire i 1935. De fleste bøkene hans er kommet ut i flere utgaver. Handlinga er som regel lagt til nordnorsk villmark, og det økologiske perspektivet er gjerne fremtredende sammen med en tydelig, underliggende opplæring i friluftsliv, nordnorsk geografi og samisk kultur. Evjenth var i det hele tatt en foregangsmann for naturvern og friluftsliv.
Evjenth hadde stipend fra Institutt for sammenlignende kulturforskning 1927-1930 og bodde fire år i selvbygget gamme i Suonjo på Varangerhalvøya. Evjenth deltok i motstandsarbeidet under krigen og satt fanget først i Bodø og Trondheim, deretter på Falstad og Grini 1943-45. Hans bok Krig i kvitt regnes som den første roman om krigen i Nord-Norge.
Barnebokhistorikeren Karin Beate Vold sier at kjernen i Evjenths forfatterskap er bøkene fra perioden 1935-1941. Evjenth ble begravet 16. juni 1951 på Bodin kirkegård.
Inner-Vikna

Inner-Vikna, eller Indre Vikna, er ei øy i Vikna kommune, Trøndelag. Den hører til øygruppa Vikna, som har tusenvis av øyer og holmer. Øya er den østligste av de tre store øyene i kommunen, og har et areal på 74,6 km². De to andre er Ytter-Vikna (85 km²) og Mellom-Vikna (57 km²).
Kommunesenteret Rørvik ligger på Inner-Vikna. Det høyeste punktet på øya er Vattatuvo/Vattatuva, 162 moh.
Philodromus fuscomarginatus

Utseende

Philodromus fuscomarginatus er en langbeint edderkopper. Kroppen er ganske flattrykket og er todelt i en bakkropp (abdomen) og en forkropp (prosoma eller cephalothorax). De åtte øynene er ganske små.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppenes genitalier, hos hunner epigynet og hos hanner pedipalpenes siste ledd.

Levevis

Philodromus fuscomarginatus er en aktiv jeger og bygger ikke fangstnett, men jakter ute i det fri. Den lever ofte i trær og kan være godt kamuflert når den sitter stille på barken. Den noe flattrykte kroppen gjør at den kan skjule seg under løs bark og lignende. Hunnen spinner en eggsekk av edderkoppsilke, hvor hun legger eggene og selv vokter over dem til de klekkes.
Coleselva

Coleselva er ei elv på Spitsbergen på Svalbard. Den renner gjennom Colesdalen i Nordenskiöld Land, rundt 20 kilometer sørvest for Longyearbyen. Elva er rundt 20 kilometer lang og dannes ved samløpet av tilløpselvene fra Medalen og Ringdalen. Elva renner derfra i hovedsakelig vest-nordvestlig retning gjennom Colesdalen til den munner ut i Colesbukta. Underveis tar den opp en rekke mindre sideelver.
I likhet med andre elver i samme område ligger Coleselva i en bred, flatbunnet dal med mye løsmasser, og elva brer seg ofte utover i et sterkt forgrenet elveløp.
Elva har navn etter Colesdalen, som av Edward Pelham ble kalt «Coles Park».
Oberschöneweide

Navn

Weide er tysk for beitemark eller gressgang. Navnet Schöne Weyde (schön er tysk for vakker) blir nevnt første gang i 1598 i en reisebeskrivelse av kurfyrst Joachim II av Brandenburg. Reisebeskrivelsen gjaldt en utstrakt slette på Sprees venstre side. Betegnelsen Schöneweide ble i årene som fulgte brukt om begge sider av Spree. Oberschöneweide (Øvre S.) ligger på høyre side av Spree, mens Niederschöneweide (Nedre S.) er navnet på orsteilen på venstre side av elven.

Historie

Den første kjente bygning på stedet var Quappenkrug, en kro oppkalt etter eieren Quappe, som også hadde åker- og fedrift på eiendommen. Kroen lå langs landeveien mellom de to på det tidspunkt selvstendige byene Berlin og Köpenick. Eiendommen ble i 1814 kjøpt av Oberfinanzrat (overfinansråd) Reinbeck og i løpet av hans eiertid ble den utbygget til å bli et mindre slott. Gården fikk navnet Wilhelminenhof etter finansrådens hustru og var i mange år et populært utfluktssted for Berlins befolkning.
AEG fullførte i 1890 byggingen av sin første fabrikk i Oberschöneweide og utvidet deretter raskt sin virksomhet i årene frem til den første verdenskrigen. I Oberschöneweide fantes blant annet AEGs produksjon av batterier og kabler, samt bilfabrikken NAG som var eid av et av AEGs datterselskaper. Videre ble oppført Tysklands første elektrisitetsverk for vekselstrøm.
I 1920 ble området en del av Stor-Berlin. De mange fabrikkene og den sterke arbeiderbevegelsen i området gjorde at SPD fikk et fotfeste under Weimarrepublikken. Motstandsbevegelsen under nasjonalsosialismen og den andre verdenskrigen hadde også sterke røtter i Oberschöneweide.
Etter 1945 og Tysklands gjenforening i 1990 lå Oberschöneweide i Øst-Berlin og dermed DDR. AEG og en rekke av de øvrige industriforetakene fortsatte derimot sin produksjon i Vest-Tyskland. Mellom 1956 og 1990 lå det statlige radiohuset til DDR i Nalepastrasse i Oberschöneweide.
Etter gjenforeningen i 1990 ble mange av industrilokalene i Oberschöneweide stående tomme, idet de statlige foretakene fra DDR ble nedlagt. AEGs lokaler blir fra 2006 brukt av Hochschule für Technik und Wirtschaft Berlin (HTW), med omkring 10 000 studenter.
Hardangerrådet

Hardangerrådet er et interkommunalt samarbeidsselskap og regionråd for kommunene Eidfjord, Granvin, Jondal, Kvam, Odda, Ullensvang og Ulvik i Hardanger i Hordaland. Formålet er å styrke regionen gjennom forpliktende samarbeid. Hovedkontoret ligger i Kinsarvik.